我由 80 年代開始研究工作議題，
但從未見過好似而家發生嘅事。
全球都湧現加劇嘅疫情焦慮，
响美國，超過一半僱員話
日常工作壓力好大，
離職人數創歷史新高，
一個月超過四百萬人，
由於僱員工作透支。
作為回應，响維持五天工資安排下，
越來越多企業提供每週四天
三十二小時嘅工作。
而家呢啲已經唔係新概念，
但疫情成為催化劑。
僱主意識到如果工作地點可以商量，
工作日數亦都可以啦。
聽落去，幾好喔，但實際嗎？
實際係可行。
同一方得益另一方要付出嘅政策唔同；
四天工作係有利於員工、
企業同社會。
甚至係應對氣候變化嘅通道。
首先，由職場講起。
近十年嚟，
企業同政府已經開始實驗
相同薪酬，卻縮短工時。
雖然結果有差異，
响研究度見到員工
所承受嘅壓力減少，
更重視本身嘅工作，
同埋有更好嘅私人生活。
大部分情況，
員工四天嘅生產力同五天一樣。
企業得益响降低員工流失率，
同有高質量人才資源。
由於減低咗員工過度疲勞，
醫療成本、錯誤同劣質服務。
我哋研究四天工作先導計劃嘅進度，
目前响美國同愛爾蘭，
夏天就會响英國、
新西蘭同澳洲進行。
有幾千個僱員參與計劃。
Healthwise，呢間教育機構
急不及待就開始咗。
六月嗰陣，佢哋有大量員工離職。
八月，佢哋開始咗四天工作制。
半年後，總裁 Adm Husney 告知，
員工明顯開心咗，
同生產力係有史以嚟最高。
辭職同攞病假都減少咗，
收入就上升。
客戶滿意度評分非常高。
Healthwise 僱員
利用星期五休息時間，
進行家庭活動，
比如運動或者其他事項。
有個小朋友嘅媽咪話，
而家可以間唔中
做腳部護理，而無須自責。
四天工作制有利於自我照顧，
同管理系統性嘅種族主義，
性別同階級歧視嘅日常壓力。
模式重要嘅部分係
大家願意用四天時間
發揮全部嘅生產力，
以回報額外嘅一日假。
所以，工作時間可能少咗，
但工作內容並冇減少。
秘訣就係重組工作，
減少生產力最低嘅環節。
會議係首當其衝。
係呀，我見到大家响度岌頭。
絕大部分企業減少咗會議嘅頻率、
長度同出席人數。
响 Healthwise，
員工通過 message 同事
去節省時間，
而响電話度
就會有閒話家常啦。
佢哋私人嘅事
例如睇醫生，就安排喺休息日。
當然，office 嘅工作節奏會快咗。
「老實講，」有一位解釋，
「而家唔會好似以前咁偷懶
或者上 facebook。」
員工已經自我調節，
佢哋寧願休息時間係一整日，
而唔係分段噉休息。
政府計劃都有類似嘅發現。
2015 年，雷克雅維克市同冰島國家政府，
開始咗每週三十五同三十六小時工作計劃，
最終參加嘅僱員超過 2,500 人，
成績非凡。
身體同精神壓力下降。
職業道德、工作滿足感、
工作生活之間平衡
同活力水平，全部改善。
生產力同服務質量，
保持不變或者更好。
而試行結果係收入中性。
目前，冰島大概有 85% 嘅僱員
已經或者合資格參加計劃。
西班牙同蘇格蘭都宣佈咗
四天工作嘅先導計劃，
並會對第五天嘅人工提供資助。
成功嘅原因係
隨著減少工作時間，
每個鐘嘅生產力得以提升。
挪威同丹麥，
係兩個平均工時最短嘅歐洲國家，
大概 1,380 小時。
而且生產力超出標準。
法國同德國情況類似。
相反，工時長嘅國家，
例如英國同意大利，
生產力低好多。
响歷史上，美國嘅生產力領導全球。
而家如果可以縮短工時，
就會做得更好。
雖然科技公司係最多採用
四天工作嘅群體。
進入嘅其他行業包括有銀行、
公關、市場營銷及設計、
非牟利組織、消費產品、甚至連鎖餐廳。
無可否認，
用八成時間做十足嘅工作
唔係度度都適合。
製造業過去幾十年不斷加速。
好多老師、空中少爺同小姐
都需要慢落嚟，而唔係加速。
當然，疫情前線嘅醫護人員
係需要做少啲，而唔係做多啲。
(掌聲)
多謝醫護人員。
跟住介紹政府有個啟發性嘅作為。
2014 年，瑞典嘅哥德堡市政府
喺其中一個醫療設施
俾護士每天工作六小時。
正如所料，護士健康
同身體狀況都改善咗。
生產力同照顧病人方面無改變。
呢個先導計劃，請咗替工
填補減少咗嘅工作時段。
驚人嘅發現係病假支出
同失業資助嘅減少
抵消咗額外嘅薪酬支出。
而瑞典嘅情況帶出咗個更大、
更根本性嘅問題。
究竟我哋要擺幾多時間喺工作度？
响好多國家，
工作越來越多，要求越來越高。
同時稀缺性思維，
即係越富有國家
應該慳啲用資源，
係主流想法。
但其實，我哋應該採取相反嘅方向。
因為數碼化同 AI
可以實現減少工時。
响抗疫疲勞底下，
我哋應該加倍努力
恢復生活質量同社會結構，
特別係富有國家。
因為响呢啲國家，
已經有足夠生產，
同時每個人擁有良好生活水平。
而呢個途徑嘅附加得益
係可以應對氣候危機。
你可能會問：「係點樣㗎？」
四天工作嘅明顯影響
係減少咗每個人嘅交通日數。
如果維持生產力增加
去減少工時，
就算每年只係幾個百分點 ，
都可以創造出長期動態減碳效果。
我哋嘅研究多次發現，
適用範圍係遍及
各個國家、州、及家庭。
一個原因係當人有時間壓力嘅時候，
會傾向選擇更快、更高污染嘅交通模式
同日常生活方式。
相反，
當人有更多時間，而唔係金錢，
佢哋傾向低碳嘅選擇。
更大嘅原因係同經濟體大小有關。
當選擇減少工作，
其實國家選擇嘅係非最大化發展，
從而避免額外嘅排放。
成功減碳嘅國家，例如：德國同丹麥，
往往會有偏低嘅每年工時。
法國同荷蘭亦都係低碳、
低工時嘅地方。
四天工作制係新工作生活模式嘅首期。
科技公司已經睇到咗好處。
如果要擴展到更多行業，
當然需要政府嘅支持。
隨著三天週末嘅延伸，
我哋認識到每個人都有
私人時間嘅權利。
响眼前係全民基本收入嘅邏輯。
因為冇咗財務嘅支持，
低收入人士無法負擔
第五天嘅休息。
最近有好多有關未來工作嘅話題，
同埋隨之而來嘅機會。
比較機會，其實更多牽涉利害關係。
對我哋來講，好迫切
要面對眼前嘅挑戰。
疫情、過勞同抑鬱，
種族同收入唔平等，
及氣候危機。
四天工作制可以應對每個挑戰。
而家，係逐間逐間公司開始。
〔問答環節即將開始〕
隨著持續推動，將變成全面覆蓋，
稀缺性思維將轉變為
珍惜真正擁有嘅財富。
我哋嘅創造力、
同情心、
同人性化。
多謝。
(掌聲)
Helen Walters:  Juliet, 多謝曬。
我有個實際問題。
妳頭先講到第五天休息。
有冇建議所有人一齊放假，
定係，例如，自己揀一日放假。
最理想嘅執行機制係點樣㗎？
JS: 每個企業各適其適。
亦都係先導計劃嘅內容。
我哋輔導嘅企業，
同佢哋攪清楚公司可否休息一日？
係唔係需要二十四小時營運，
例如：客戶服務？
實際取決於，
我哋都見過每種情況。
HW：Juliet，非常感謝。
(掌聲)